Gedagte vir die dag: Jou naam in die boek van die lewe | Maroela Media
Net so sal daar ook in die hemel blydskap wees oor een sondaar wat hom bekeer, eerder as oor nege en negentig mense wat reg doen en nie bekering nodig het nie. (Luk 15:7)
Die oudste broer in die gelykenis van die verlore seun was so kwaad dat hy nie eens by die huis wou instap nie. Ek sien die huis as 'n simbool van die hemel. Selfs toe sy pa by hom gepleit het, wou hy nie saam feesvier nie.
Ons eiegeregtigheid kan ons uit die hemel hou. Eiegeregtigheid is waaraan die Fariseërs skuldig was. Hulle het gedink net hulle is reg. "Wie dink hierdie bedrieër van Nasaret ís hy? Hy was nie eens sy hande voor ete nie!" Hulle het ander veroordeel. Moenie soos hulle wees nie!
God het vir jou die ewige lewe belowe. Jou naam is in die Lam se boek van die lewe geskryf. Waaroor is jy dan so bekommerd? Wees saam met die engele in die hemel bly oor nog 'n sondaar wat huis toe kom, net soos Jesus daaroor bly is. Jesus sê sy Vader sal vir elke sondaar wat berou toon en huis toe kom die vet gemaakte kalf slag en 'n fees hou. Almal sal saam feesvier.
Moenie so bekommerd wees oor sondaars wat hulle bekeer nie. Ons almal is sondaars wat deur die genade van God gered is. Wees bly dat hulle name nou ook in die boek van die lewe opgeskryf sal word. Maak seker jy voltooi jou wedloop en leef goed en regverdig.
Here Jesus, ek vier fees saam met U en die engele in die hemel oor elke sondaar wat huis toe kom. Help my om hulle na U toe te lei, Here.